অবশেষে থামতে চলেছে ইজরায়েল-হামাস সংঘর্ষ!

ওয়েব ডেস্ক : অবশেষে থামতে চলেছে ইজরায়েল (Israel)-হামাস (Hamas) যুদ্ধ! গাজা শান্তিচুক্তিতে দুই পক্ষ রাজি হয়েছে। এমনটাই ঘোষণা করেছেন মার্কিন প্রেসিডেন্ট ডোনাল্ড ট্রাম্প (Donald Trump)। এর ফলে দু’বছর পর থামতে চলেছে এই সংঘর্ষ। এই শান্তিচুক্তিকে ইতিমধ্যে স্বাগত জানিয়েছেন প্রধানমন্ত্রী নরেন্দ্র মোদি (Narendra Modi)।

বুধবার এ নিয়ে সোশাল মিডিয়া ট্রুথ সোশালে ট্রাম্প (Trump) লেখেন, ‘আমি অত্যন্ত গর্বের সঙ্গে ঘোষণা করছি, ইজরায়েল (Israel) এবং হামাস (Hamas) উভয়ই আমাদের শান্তিচুক্তি স্বাক্ষর করেছে। এর অর্থ হল প্যালেস্তাইনের সশস্ত্র গোষ্ঠী পণবন্দিদের মুক্তি দেবে। আর অন্যদিকে ইজরায়েল নিজেদের সৈন্যদের প্রত্যাহার করবে। এটি একটি শক্তিশালী, টেকসই এবং চিরস্থায়ী শান্তির দিকে প্রথম পদক্ষেপ।’ তিনি আরও জানিয়েছেন, ‘এটি আরব ও মুসলিম দেশগুলির কাছে একটি গর্বের দিন। ইজরায়েল-হামাসের সংঘাত থামাতে আমি কাতার, মিশর এবং তুরস্ককের মতো মধ্যস্থতাকারী দেশগুলিকেও ধন্যবাদ জানাচ্ছি।’

আরও খবর : পাক সেনার উপর পাল্টা হামলা টিটিপি’র, মৃত ১১

সূত্রের খবর, হামাসও (Hamas) এই শান্তি চুক্তিতে রাজি হয়েছে। পাশাপাশি তারা ইজরায়েলি (Israel) পণবন্দিদের মুক্তি দেবে তারা। তারা পরিবর্তে ইজরায়েল গাজার কিছু অংশ থেকে নিজেদের সেনা সরাবে। আর এই বিষয়টিকে ইজরায়েলের জন্য একটি বড় দিন বলে জানিয়েছেন প্রধানমন্ত্রী বেঞ্জামিন নেতানিয়াহু (Benjamin Netanyahu)।

মূলত, কয়েকদিন আগে এই যুদ্ধ থামানোর জন্য ট্রাম্পের সঙ্গে বৈঠক করেছিলেন ইজরায়েলের প্রধানমন্ত্রী বেঞ্জামিন নেতানিয়াহু (Benjamin Netanyahu)। এর পরেই আমেরিকার তরফে ২০ দফা প্রস্তাব পেশ করা হয়েছিল। তাতে বলা হয়েছিল, গাজাকে সন্ত্রাসবাদীদের দখল থেকে মুক্ত করতে হবে। দু’পক্ষই এই প্রস্তাব মেনে নিলে দ্রুত যুদ্ধ বিরতি হবে। পাশপাশি বলা হয়েছিল, ৭২ ঘন্টার মধ্যে ফিরিয়ে দিতে হবে জীবিত ও মৃত পণবন্দিদের। ইজরায়েলও সমস্ত বন্দিদের মুক্তি দেবে। তা হওয়ার পরেই ত্রান পাঠানো হবে গাজায় (Gaza)। পাশপাশি হুঁশিয়ারি দেওয়া হয়েছিল, এই প্রস্তাব যদি মানা না হয়, তাহলে নরক নেমে আসবে। তবে অবশেষে ইজরায়েল ও হামাস এই শান্তি চুক্তিতে রাজি হয়েছে।

প্রসঙ্গত, প্রায় দু’বছর ধরে চলছে এই সংঘর্ষ। যার কারণে গাজায় প্রাণ হারিয়েছেন প্রায় ৬০ হাজার মানুষের। আহতের সংখ্যা অনেক বেশি। এর পাশাপাশি সেখানে খাদ্য সংকটও দেখা দিয়েছে। এর জেরে শিশু সহ বেশ কয়েকজনের মৃত্যু হয়েছে। এই পরিস্থিতিতে গাজায় শান্তি ফেরাতে রাজি হল ইজরায়েল (Israel) ও হামাস (Hamas)।